정조 11년
丁未四月初五日辰時上御熙政堂大臣備局堂上引見入侍時左承旨李亨元假注書李德鉉記事官李相璜金祖淳右議政兪彦鎬左參贊金魯鎭行副司直鄭昌聖開城留守李性源行副司直徐有寧兵曹判書金履素行司直徐有慶戶曹判書李在簡行副司直李柱國漢城判尹鄭昌順吏曹判書尹蓍東刑曹判書李崇祜行副司直徐有大行副司直洪秀輔漢城右尹金持默持平張至冕副校理洪義浩以次進伏訖彦鎬曰朝晝異候聖體若何上曰一樣矣彦鎬曰王大妃殿氣候何如上曰一樣矣彦鎬曰惠慶宮氣候若何上曰一樣矣彦鎬曰此東萊府使李敬一狀啓也以爲關白身死告訃後送譯官問慰已有前例弔慰譯官堂上堂下各一員預爲差出待裁判差倭出來卽爲渡海事請令廟堂稟處矣依狀請先爲差出以待之意分付該曹該院何如上曰依爲之出擧條彦鎬曰臣粵自春宮侍講之初欽仰睿學之高明識解之超詣盛德大業之所至有不可量及夫臨御以來其於大義理大政令所以立經陳紀者磊落光明人皆拭目史不勝書三代之治指日可待而一年二年無進有退治不徯志每發中朝之嘆事不如初多爲有識之憂其故何哉斯莫非有君無臣不能導揚之致而抑亦聖躬之自反豈無所以哉古語曰知之非難行之爲難行之非難久之爲難久之非難終之爲難所謂行之久之終之非誠實則不可爲故其難如是也竊覸殿下天資過於明睿凡於天人性命之原義理可否之際所以劈破其界分剖柝其情微者如燭照數計靡有遺蘊殿下之於知可謂盡矣以是而措諸事爲何患夫德之不修治之不成而其不能然者臣愚死罪竊以爲殿下之行處不能與知處齊到之故也夫知而不能行行而不能久久而不能終以其省察之工踐履之力未到十分誠實地頭故表裏不能無間始終不能如一而所以致此者亦只是己私之未盡剋去而然耳噫一念誠僞之間一事公私之際符驗之著有不可揜動於幾微之間而應於千里之外苟不以實則言而不見信令而不見從恩而不知感威而不知懼此其理勢之所必至也以殿下明聖歷覽千古已然之迹亦何待臣言而知其所以然也知得如此是病便不如此是藥惟願堅豎聖志實踐其知如古人所云出言必顧其行作事必謀其始常德必固其持則全體大用之學悠久光大之業不假外求矣乞留睿念焉上曰卿言甚好當體念出擧條彦鎬曰人主不能以一己之聰明管攝天下之事務故設官分職以授其事耕織之間各有攸當刖瞽之賤亦効其能職不相越事得以濟此所以臣勞於下君逸於上也今也則不然百官庶僚莫敢以見職自居莫不以推諉爲事可否之爭難姑捨無論尋常之擧行亦煩稟裁蓋以至明在上而莫逃姸醜嚴威當前而先懷縮怯而然耳於是乎委靡因循百度廢弛則不得不仰費聖慮親勞細務日昃不遑夜分忘疲此非但有違於古聖王節宣之道今以至尊而下行大臣之事以大臣而下行庶僚之事以庶僚而下行吏隷之事甚非所以尊體統而示四方也此莫非群下不能事事之致然苟能取其所長任之勿疑使之各適則亦豈無相須共濟之益哉伏願殿下勿以獨運爲摠攬必以衆善爲己用使之各任其職以責厥成則保嗇精神之方提挈綱維之道兩有所益矣惟聖明加意焉上曰此言尤好另當體念矣出擧條彦鎬曰古人曰世間甚事不因忙後錯了忙後之錯匹庶猶當知戒況君師之地乎然而自古聰明睿知之主率不免有是病何也英銳之過則見事無難勤勵之至則求效太速其在己也如此故其責人也亦如此耳惟我殿下學問高明其於涵養省察之道固已講之熟矣而凡係施措之際每多急迫之患竊覸聖意以爲習俗委靡庶事頹廢思有以振刷而矯革之也然其所以如此者欲其事之亟成也而反有欲速不達之弊欲其令之無滯也而徒爲傷威毁重之歸況事有緩急之序才有敏鈍之限固不可責其所不及而强其所不能顧今聖明在上勵精圖治凡厥在位莫不震攝奔走孰敢萌怠忽之念而以其素所縮怯之心卒當不時催督之命眩於擧行迫於程限擧措忙亂觀瞻有駭此豈治世雍容整暇優游不迫之氣像哉是以振紀綱者殆近於督責尊體統者反歸於屑越於事毫無實益而所關實非細故伏願繼自今始益加存養之工務祛嚴急之政焉上曰卿言亦好矣當留意矣出擧條彦鎬曰君臣父子有主義主恩之殊故其事之也又有有犯無犯有方無方之別卽此而可見君親之際理一分殊之實也及夫後世臣道日卑君道日亢則在下者專以子之道事其君在上者亦以子之道責其臣於是乎唯諾趨走之不暇而凡其進退語默可否從違之間莫克守義自伸惟上之所令曰此君令臣恭之義也習俗之所漸染耳目之所慣熟輾轉膠固以至近日而便成一副規模莫之可救矣嗚呼目今世道之壞喪士趨之汚下朝廷之不尊人心之不服何爲而然也責難陳善之義廢而順旨阿容之習成嚴畏分義之心重而敦尙名節之意輕故也是皆群下之過而亦其所由來漸矣必須丕變此俗俾爲士大夫者皆知正己以事君之道而一祛其徇利忘義之風然後始可以爲國也深望殿下留意矯革毋以婦寺之忠爲忠毋以姑息之愛爲愛取其可畏而不取其可悅求其輔己而不求其適己亟恢虛受之量以長其犯顔敢諫之氣務盡優容之方以養其廉潔信讓之操焉上曰卿言好矣當留意出擧條彦鎬曰討復一事實爲目下第一義理此而不得請則國不得爲國人不得爲人矣噫世變無窮亂逆層生復謙之凶亘古所無而匡運之變次第迭出主勢之孤危國事之岌嶪日甚一日思之懍然此無他亂本未祛憂虞自在故耳臣向於藩任辭陛之日略有所提達八行半刀割嗚呼昨年夏秋之變尙忍言哉人心之痛冤彌切國言之喧騰如沸今日北面於殿下者不思所以窮覈嚴討甘戴一天則是無一分秉彝之天者也前後廷臣之沬血仰請也聖批輒以無的爲敎苟如是也則慈敎累十百言豈如是丁寧明白而末端形跡畢露之敎又何所指歟假使無的凡覈實之道不可以無的而仍置必也因跡而鉤情由微而究顯今欲求其端緖則醫人可問也乳媼可問也如是盤誥之際暗地凶謀亦豈無次第自綻之理而又況宇鎭招中群不逞三字必有所指的之人此尤不可不到底究問以鋤其溫釀糾結之窩窟根柢也伏願深量經權之宜以除厲階二字刀削亟降究覈之命以討君讎國賊永祛宗社之憂夬洩神人之憤焉上曰前此言之已罄矣出擧條彦鎬曰臣在西藩時得見修撰沈樂洙疏本竊有所駭惑者蓋其疏雖出於嚴懲討之義而遣辭之際隱映慌惚不但止於一二句之乖當而已至如朝廷之上漢賊莫分搢紳之間忠逆相混等語殆若驅一世而歸諸爲賊爲逆之科三司告君之辭固當明白剴切而乃反囫圇疑眩其有情與無情不必苛論而其在糾正之道不可以事屬旣往置而不論前修撰沈樂洙罷職何如上曰已甚則亂於此人旣有辛丑處分今又處分便不新新而其疏中漢賊莫分忠逆相混等說難免乙昧之歸所請是矣依爲之出擧條有隣曰月前京畿道臣以楊州牧使尹行元常賑摠戎兩廳錢請得添還事有所陳達而竝請各該廳稟處已爲蒙允矣本州以陵園奉安之地朝家之軫念民隱與他自別曾於甲辰春因牧使金鍾秀所請常賑穀添還次小米一千石許劃而米則難辨以代錢三千兩上下及其秋成以本色準數還捧目今本州形勢不下甲辰前後施恤宜無異同依已例以錢區劃後米錢間待秋還捧似合事宜依所請許施何如上曰依爲之出擧條在簡曰京畿監司徐有防以道內尤甚邑餉廳屯稅之最被災處量宜許減之意請令該廳稟處矣餉廳屯稅一自甲申折衷豐凶以其中年摠定式施行者法意有在且丙午各屯稅納幾盡磨勘道臣雖以尤甚邑有此陳請定式中許減有關後弊今姑置之何如上曰往復相議從便爲之可也出擧條蓍東曰去十二月二十四日右副承旨入侍時禮曹判書徐有隣所啓園號革罷守奉官區處之節令該曹擧行何如上曰依爲之事命下矣本園旣已降號則兩守奉官當有移遷之道何以爲之乎敢稟上曰品數問于領相待窠區處可也蓍東曰頃以此事言于領議政金致仁則以爲無端罷散不可不卽爲區處而旣無勞勩不必陞敍參奉守奉官中待窠調用事陳達爲好云故敢此仰達矣上曰依爲之蓍東曰調用後前仕則使之通計何如上曰依爲之出擧條有隣曰文禧廟祭享時曾經春桂坊人員以衰服之異於冠帶雖無職名從便進參矣自小祥日當釋衰服服官帶而無職名則事甚掣礙曾經春桂坊無職名人員小祥前一日令該曹口傳付軍職使之進參仍於其後祭享進參時無職名則言送該曹依此施行何如上曰依爲之出擧條至冕曰臣姿性庸鈍言議巽軟淸朝言責本不近似而往在昨冬適叨見職猥隨同臺獲登前席而長官做錯至於引避而蒙允諸僚擧措未免或留而或出筵奏箚論迭出玉署臣亦被論中一耳追惟至今慙恧如昨豈或以時日稍久乃敢爲冒玷之計而且以禮堂銓長發啓事伊後聖敎至嚴且截臣於是尤不勝惶惑之至夫挺身肆擬情莫掩於顧瞻循例呈單罪不止於微眚故公議所激果有論啓而只緣臣言辭反欠於別白論勘自失於輕重荐被嚴敎竟至譴罷尙今愧恧如負大何由前則擧措乖當以至見輕於同朝由後則誠意淺薄不能見孚於君父以此以彼鐵限在前而適値動駕之在卽急於義分之粗伸章皇肅命冒沒陪班而因仍蹲據有靦面目昨又日暮今始來避揆以臺體所失尤大請命遞斥臣職上曰勿辭左承旨李亨元曰持平張至冕一日再啓煩瀆退待物論矣上曰知道出擧條命退諸臣以次退出